**RAPORT PRIVIND SITUAŢIA HIDRO-METEOROLOGICĂ ŞI A CALITĂŢII MEDIULUI**

**în intervalul 27.09.2025, ora 08.00 – 28.09.2025, ora 08.00**

1. ***SITUAŢIA HIDRO-METEOROLOGICĂ***

**1. Situația și prognoza hidrologică pe râurile interioare şi Dunăre din 28.09.2025, ora 07.00**

**RÂURI**

Debitele au fost, în general, staționare, exceptând râurile din bazinele hidrografice Vișeu, Moldova și cursurile Dâmboviței și Ialomiței, unde au fost în scădere.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mici (sub 30%) pe râurile din bazinele hidrografice: Iza, Crasna, Barcău, Crișul Negru, Timiş, Moravița, Caraș, Nera, Cerna, Vedea, Argeș, Rm. Sărat, pe cursul inferior al Bistriței, pe unii afluenți ai Prutului, pe unii afluenți din bazinele mijlocii și inferioare ale Jiului, Oltului și pe râurile din Dobrogea.

Nivelurile pe râuri la stațiile hidrometrice se situează sub **COTELE DE ATENȚIE.**

Debitele vor fi relativ staționare.

Creșteri izolate de niveluri şi debite sunt posibile pe unele râuri mici din zonele de deal şi munte din sud – vestul, vestul și centrul țării, datorită precipitațiilor, slabe cantitativ, prognozate.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

Debitul la intrarea în țară (secțiunea Baziaș) a fost în scădere (2300 m3/s).

În aval de Porţile de Fier debitele au fost în scădere pe sectorul Gruia – Cernavodă, staționare pe sectorul Hârșova – Vadu Oii și în creștere pe sectorul Brăila – Tulcea.

Debitul la intrarea în țară (secțiunea Baziaș) va fi în scădere (2200 m3/s).

În aval de Porțile de Fier debitele vor fi în scădere pe sectorul Gruia – Vadu Oii şi relativ staționare pe sectorul Brăila – Tulcea.

**2.** **Situația meteorologică în intervalul 27.09.2025, ora 09.00 – 28.09.2025, ora 06.00**

**ÎN ŢARĂ**

Vremea a fost răcoroasă, exceptând regiunile vestice și nord-vestice, unde valorile termice diurne s-au situat în jurul celor specifice datei. Cerul a fost temporar noros în jumătatea de sud-vest a țării și variabil, mai mult senin ziua, în restul teritoriului. lzolat și trecător a plouat slab în Crișana, în Banat și în Carpații Meridionali, iar din date radar și în Oltenia. Vântul a suflat slab și moderat, cu intensificări temporare în prima parte a zilei în sudul Banatului, cu rafale de 60...65 km/h, însă izolat cu viteze mai mici (40...45 km/h) și pe crestele montane și pe litoral. Temperaturile maxime s-au încadrat între 14 grade la Câmpulung şi 22 de grade la Vărădia de Mureș, Arad, Sânnicolau Mare, Jimbolia, Timișoara, Lugoj, Banloc, Giurgiu și Hârșova, iar la ora 06 temperatura aerului avea valori cuprinse între -5 grade la Miercurea Ciuc și 15 grade la Moldova Nouă și Constanța-dig. Spre sfârșitul intervalului, izolat s-a format ceață în nordul Moldovei și al Dobrogei și pe alocuri în Transilvania și cu totul izolat în Maramureș și Moldova s-a depus brumă. Observație - de ieri dimineață, de la ora 06, au fost emise 2 atenționări cod galben pentru fenomene meteorologice periculoase imediate, 1 de către SRPV Constanța și 1 de către SRPV Bacău.

**LA BUCUREŞTI**

Vremea a fost răcoroasă pentru sfârșitul lunii septembrie. Cerul a fost temporar noros și vântul a suflat slab până la moderat. Temperatura maximă a fost de 20 de grade la Afumați și Băneasa și de 21 de grade la Filaret, iar la ora 06 se înregistrau 8 grade la stația meteo Băneasa, 10 grade la Afumați și 11 grade la Filaret.

**3. Prognoza meteorologică în intervalul 28.09.2025, ora 09.00 – 29.09.2025, ora 09.00**

**ÎN ŢARĂ**

Vremea va fi răcoroasă, exceptând regiunile vestice și cele din extremitatea sudică, unde valorile termice diurne vor fi apropiate de normalul termic al perioadei. Pe parcursul zilei cerul va avea înnorări temporare și izolat va ploua slab în Banat, Crișana, Oltenia și la munte, dar posibil și în vestul Transilvaniei și nordul Moldovei. Noaptea, nebulozitatea se va accentua treptat și extinde în toată țara și local va ploua, în general slab cantitativ, iar în zona montană, la altitudini în general de peste 2000 m, vor fi și precipitații sub formă de lapoviță și ninsoare. Vântul va sufla slab și moderat. Temperaturile maxime se vor încadra între 14 și 23 de grade, iar cele minime vor fi cuprinse între 4 și 14 grade. Izolat, dimineața și noaptea, va fi ceață.

**LA BUCUREŞTI**

Vremea va fi răcoroasă. Cerul va fi variabil în prima parte a zilei, apoi înnorările se vor accentua treptat, iar noaptea temporar va ploua slab. Vântul va sufla slab și moderat. Temperatura maximă se va situa în jurul valorii de 21 de grade, iar cea minimă va fi de 10...11 grade.

1. ***CALITATEA APELOR***

 Nu s-au înregistrat evenimente deosebite.

1. ***CALITATEA MEDIULUI***
2. **În domeniul aerului**

Nu s-au înregistrat evenimente deosebite.

1. **În domeniul solului și vegetației**

 Nu s-au înregistrat evenimente deosebite.

1. **În domeniul supravegherii radioactivităţii mediului**

Nu s-au înregistrat evenimente deosebite.

1. **În municipiul Bucureşti**

Nu s-au înregistrat evenimente deosebite.

**DIRECȚIA COMUNICARE ȘI DIGITALIZARE**